**Nintendo 3DS** (ニンテンドー3DS, *Nintendō Surii Dii Esu*) er en håndholdt spillkonsoll fra Nintendo. 3DS simulerer «3D-effekter uten å måtte bruke spesialbriller», ved hjelp av autostereoskopi. Konsollen er bakoverkompatibel med alle DS-spill (inkludert DSiWare). Konsollen ble annonsert i en kort pressemelding 23. mars 2010, og senere både vist fram og for første gang prøvetestet av journalister under E3 2010. Nintendo 3DS er en del av Nintendo DS-familien.

Konsollen ble annonsert å ha en veiledende utslagspris på 25 000 yen i Japan, 249,99 dollar i USA, mens de lot markedet bestemme i Europa. Mange store europeiske selskaper satt utsalgsprisen på mellom 219,99 og 229,99 britiske pund. I Norge lå utsalgsprisen på konsollen ved utgivelsen om lag 2 400 kroner.

Det har blitt sagt at 3DS på mange måter er kraftigere enn Wii, men grafisk sett nærmest like kraftig som Nintendo GameCube, og Namco har kalt den håndholdte konsollen en av spillhistoriens viktigste utgvielser.

Nintendo 3DS finnes ved utgivelse i fargene blå og svart, markedsført under navnene «Aqua Blue» og «Cosmo Black». Sommeren 2011 lanserer Nintendo en tredje farge, røde «Red Flare». 25. november 2011 ble også "Zelda 25th Anniversary Edition" lansert, medfølgende en Zelda inspirert 3DS i svart og gull, inklusive remaken Ocarina of time 3D.

Funksjoner
----------

Nintendo 3DS er den første håndholdte spillkonsollen som kan vise 3D-bilder. 3D-effekten simuleres ved hjelp av autostereoskopi. Det er også den første bevegelighetsfølsomme spillkonsollen på markedet, selv om dette har vært vanlig i andre håndholdte enheter, som smarttelefoner. Den innehar også en flat analog stick, en «hjem»-knapp (en slags universal pause- og valgmeny) og en IR-port. Konsollen inneholder ett digitalkamera på innsiden for å ta bilder/filme sitt eget ansikt, i tillegg til to digitalkamera på utsiden med mulighet for å ta «3D-bilder». Bilder tatt av en selv kan også brukes til å lage automatiske Mii-figurer. Det er mulig å overføre Mii-figurer allerede laget på Wii, men det vil ikke være mulig å overføre Mii-er fra 3DS til Wii. Dette skyldes nye design-muligheter i 3DS.

I tillegg til å ha intern flash-minne, har konsollen SD-port.

3DS har to skjermer, en widescreen-skjerm oppe med mulighet til 3D-visning, og en 4:3-skjerm nede uten 3D-mulighet. Den nederste skjermen er berøringsfølsom og styres med en pekepenn («stylus»). Pekepennen som kommer med 3DS er uttrekkbar (teleskopisk) og måler 10 cm på det lengste.

3DS har i motsetning til tidligere DS-konsoller ikke Game Boy Advance-port. Konsollen har derimot en nettbutikk hvor det er mulig å laste ned Game Boy og Game Boy Color-spill. Det er foreløpig ikke gitt noen informasjon om Game Boy Advance-spill også vil gjøres tilgjengelige i nettbutikken.

Batteritiden på 3DS varierer ut ifra lysstyrke og om man spiller 3DS eller DS-spill. Batterivarigheten er kortere med 3DS-spill, og vil ha en levetid på 3–5 timer. Konsollen kan lades i en forankringsstasjon. Det er mulig å ha 3DS-en i sovemodus, for å tillate SpotPass og StreetPass-aktivitet.

### 3D

Det er mulig å skru av og på 3D-visning under spilling. Alle spill som har støtte for 3D vil også kunne spilles i 2D. Konsollen har muligheten til å spille av videoklipp i 3D, og Nintendo demonstrerte under E3 2010 dette ved å spille av trailer for filmene *Dragetreneren*, *To på rømmen* og *Legenden om vaktuglene* i 3D. Det er usikkert hva Nintendo kommer til å tilby av 3D-videomuligheter, men Nintendo has inngått en avtale med Aardman Animations om å utgi kortfilmer på ett minutt av *Sauen Shaun*.

Selv om Nintendo 3DS markedføres som en 3D-konsoll vil ikke alle 3DS-spill ha muligheten til å spilles i 3D. Det vil være opp til hver spillutvikler om de ønsker å utvikle spill som støtter 3D-funksjonen. I tillegg vil alle gamle DS-spill vises i 2D.

#### 3D-fotografering

Nintendo 3DS har to digitalkameraer på baksiden av konsollen som vil gjøre det mulig å ta to bilder samtidig i litt forskjellig vinkel. Ved å analysere og sammenligne små forskjeller i de to bildene vil maskinen kunne registrere hvor langt unna objekter er. Disse forskjellene blir brukt til å lage ett 3D-bilde bestående av to ordinære 2D-bilder.

### StreetPass og SpotPass

Nintendo 3DS har to funksjoner som gjør at konsollen vil kommunisere med trådløse nettverk og andre 3DS-konsoller dersom de kommer innenfor rekkevidde. Kommunikasjonen vil skje automatisk for støttede funksjoner og spill dersom man har konsollen påslått eller i dvalemodus (klapset igjen).

StreetPass vil automatisk koble seg opp mot 3DS-konsoller i nærheten og utveksle informasjon. Det krever ikke å ha spesifikke spill kjørende, da informasjonen kan hentes fra internt lagrede filer. Denne funksjonen gir mulighet til å sende og motta informasjon om Mii-er eller spillfigurer. I et spill som *Nintendogs + Cats* vil det for eksempel være mulig for at de to digitale kjæledyrene «møter på hverandre».

Med SpotPass kan 3DS automatisk koble seg til Internett via Wi-Fi, og hente nye meldinger, nyheter o.l. uten at man trenger å logge seg på manuelt.

### Nettbutikk

I likhet med Wii har 3DS tilgang til en nettbutikk direkte fra konsollen, kalt eShop, hvor det er mulig å kjøpe diverse programvare, 3DSWare og spill fra tidligere bærbare konsoller som Game Boy, Game Boy Color, Game Gear og TurboGrafx 16. Nettbutikken er ikke tilgjengelig fra utgivelsesdatoen, men bli gjort tilgjengelig via en systemoppdatering på et senere tidspunkt.

Nintendo har på 3DS fjernet poengprisingen, og vil i eShop liste priser i normal valuta.

Spill
-----

Nintendo 3DS har mottatt massiv interesse fra spillutviklere, delvis på grunn av Nintendos markedsposisjon, og delvis på grunn av mulighetene for 3D og kraftig maskinvare. I motsetning til tidligere håndholdte spillkonsoller fra Nintendo er 3DS sonelåst.

Flere spillutviklere vil relansere spill fra tidligere konsoller i 3D på Nintendo 3DS, inkludert Nintendos *The Legend of Zelda: Ocarina of Time* og *Star Fox 64*, Capcoms *Super Street Fighter IV*, Konamis *Metal Gear Solid 3: Snake Eater* og Ubisofts *Rayman 2: The Great Escape*.

Noen av de kommende spillene fra kjente spillserier inkluderer *Tom Clancy's Splinter Cell 3D*, *Tom Clancy's Ghost Recon: Shadow Wars*, *Resident Evil: The Mercenaries 3D*, *Resident Evil: Revelations*, *Kingdom Hearts 3D: Dream Drop Distance* og *Super Monkey Ball 3D*, i tillegg til nye *Sonic*, *Bomberman* og *Pro Evolution Soccer*-spill. Nintendo vil også gjenopplive *Kid Icarus*-serien med spillet *Kid Icarus: Uprising*.

Nintendo 3DS ble lansert på det europeiske markedet samtidig som de Nintendo-utviklede spillene *Pilotwings Resort* og *Nintendogs + Cats*, i tillegg til 11 tredjepartsutviklede spill. I Nord-Amerika var Nintendo-spillet *Steel Diver* og to ekstra tredjepartsutviklede spill også tilgjengelig fra dag én.

Referanser
----------

1. 1 2 3 4 5 6 7 8 9 10  
Thomas, Lucas M. og Harris, Craig Harris (25. januar 2011). «Everything We Know About the 3DS» **(engelsk)**. IGN. s. side 1. Arkivert fra originalen 26. januar 2011. Besøkt 27. januar 2011. CS1-vedlikehold: Flere navn: forfatterliste (link)
2. ↑  
Vuckovic, Nick (8. februar 2011). «Nintendo 3DS launches in Australia on March 31st for $349» **(engelsk)**. Vooks. Arkivert fra originalen 10. mars 2011. Besøkt 10. mars 2011.
3. ↑  
Quillen, Dustin (21. juni 2010). «Nintendo 3DS Graphics Chip Revealed, Specifications Inside» **(engelsk)**. 1UP. Arkivert fra originalen 29. januar 2011. Besøkt 29. januar 2011.
4. 1 2 3 4 5 6 7 8 9 10 11 12 13  
Thomas, Lucas M. og Harris, Craig Harris (25. januar 2011). «Everything We Know About the 3DS» **(engelsk)**. IGN. s. side 2. Arkivert fra originalen 27. januar 2011. Besøkt 27. januar 2011. CS1-vedlikehold: Flere navn: forfatterliste (link)
5. ↑  
Reilly, Jim (23. mars 2010). «Nintendo 3DS Announced» **(engelsk)**. IGN. Arkivert fra originalen 27. januar 2011. Besøkt 27. januar 2011.
6. ↑  
Gibbon, Dave (9. februar 2011). «Developer: '3DS Is More Powerful Than The Wii'» **(engelsk)**. IncGamers. Arkivert fra originalen 12. februar 2011. Besøkt 12. februar 2011.
7. ↑  
Sterling, Jim (7. februar 2011). «Namco: 3DS one of the most important launches in history» **(engelsk)**. Destructoid.com. Arkivert fra originalen 12. februar 2011. Besøkt 12. februar 2011.
8. ↑  
Toor, Amar (9. juni 2011). «Nintendo bringing 'Red Flare' 3DS, new Wii package to Japan this summer» **(engelsk)**. Endgadget. Arkivert fra originalen 9. juni 2011. Besøkt 9. juni 2011.
9. ↑  
«Nintendo confirms day one launch line-up for Nintendo 3DS» **(engelsk)**. Nintendo of Europe GmbH. 8. februar 2011. Arkivert fra originalen 12. februar 2011. Besøkt 12. februar 2011.
10. ↑  
«Nintendo reveals launch-day lineup of 18 Nintendo 3DS games» **(engelsk)**. Nintendo of America. 22. februar 2011. Arkivert fra originalen 22. februar 2011. Besøkt 22. februar 2011.

Eksterne lenker
---------------

* (fr) Offisielt nettsted Rediger på Wikidata

* (es) Offisielt nettsted Rediger på Wikidata

* (en) Nintendo 3DS – kategori av bilder, video eller lyd på Commons Rediger på Wikidata

| * v
* d
* r
Nintendo DS-familien |
| --- |
| Forgjenger | Gameboy Advance SP |
| DS-familien | Nintendo DS **·** Nintendo DS Lite **·** Nintendo DSi **·** Nintendo DSi XL **·** Nintendo 3DS **·** Nintendo 2DS **·** Nintendo 3DS XL **·** New Nintendo 3DS **·** New Nintendo 3DS XL **·** New Nintendo 2DS XL |
| Etterkommer | Nintendo Switch |

| * v
* d
* r
Nintendo-spillkonsoller |
| --- |
| Stasjonære | NES **·** Super NES **·** Virtual Boy **·** Nintendo 64 **·** GameCube **·** Wii **·** Wii U |
| Håndholdte | Game & Watch **·** Game Boy **·** Game Boy Color **·** Game Boy Advance (SP **·** Micro)  **·** Nintendo DS (Lite **·** DSi)  **·** Nintendo 3DS (2DS **·** New) |
| Hybrider | Switch |

Portal: Videospill